b'\n_START_ARTICLE_\nUndeva, c\xc3\xa2ndva (film)\n_START_SECTION_\nSinopsis\n_START_PARAGRAPH_\n\xc3\x8en mai 1972, studentul Richard Collier (Christopher Reeve) s\xc4\x83rb\xc4\x83tore\xc8\x99te punerea \xc3\xaen scen\xc4\x83 a primei sale piese. \xc3\x8en timpul acestei petreceri este abordat de o necunoscut\xc4\x83 \xc3\xaen v\xc3\xa2rst\xc4\x83 (Susan French), care \xc3\xaei \xc3\xaenm\xc3\xa2neaz\xc4\x83 un ceas de buzunar, spun\xc3\xa2ndu-i doar at\xc3\xa2t: "\xc3\x8entoarce-te la mine". Richard r\xc4\x83m\xc3\xa2ne nedumerit, iar femeia p\xc4\x83r\xc4\x83se\xc8\x99te adunarea, se \xc3\xaentoarce la casa ei \xc8\x99i moare la pu\xc8\x9bin timp dup\xc4\x83 aceea._NEWLINE_Opt ani mai t\xc3\xa2rziu, Richard, scenarist de succes, tr\xc4\x83ie\xc8\x99te \xc3\xaen Chicago, dar, desp\xc4\x83r\xc8\x9bit recent de prietena sa, trece printr-o criz\xc4\x83 de autor (stare \xc3\xaen care un scriitor \xc3\xae\xc8\x99i pierde, temporar, inspira\xc8\x9bia \xc8\x99i abilitatea de a produce subiecte noi). Sim\xc8\x9bindu-se stresat, el decide s\xc4\x83 ia o pauz\xc4\x83 \xc8\x99i pleac\xc4\x83 din ora\xc8\x99 oprindu-se, dintr-o toan\xc4\x83, la Grand Hotel. \xc3\x8en timp ce se plimba prin muzeul hotelului, Richard e captivat de fotografia unei femei frumoase. Cu ajutorul lui Arthur Biehl (Bill Erwin), cel mai v\xc3\xa2rstnic angajat al hotelului, Richard afla c\xc4\x83 femeia este Elise McKenna (Jane Seymour), o actri\xc8\x9b\xc4\x83 faimoas\xc4\x83 de la \xc3\xaenceputul secolului 1920. Dup\xc4\x83 mai multe cercet\xc4\x83ri, Richard descoper\xc4\x83 c\xc4\x83 e vorba chiar de necunoscuta care i-a \xc3\xaenm\xc3\xa2nat ceasul cu opt ani \xc3\xaen urm\xc4\x83. \xc3\x8en urma unei vizite la casa Laurei Roberts (Teresa Wright), fosta menajer\xc4\x83 a actri\xc8\x9bei, descoper\xc4\x83 o cutiu\xc8\x9b\xc4\x83 muzical\xc4\x83 de forma construc\xc8\x9biei Grand Hotel, care c\xc3\xa2nta melodia lui favorit\xc4\x83, Rapsodie pe o tem\xc4\x83 de Paganini. Printre lucrurile Elisei  Richard descoper\xc4\x83 \xc8\x99i o carte despre c\xc4\x83l\xc4\x83toria \xc3\xaen timp, scris\xc4\x83 de fostul lui profesor de la universitate, dr. Gerard Finney (George Voskovec). Afl\xc3\xa2nd c\xc4\x83 Elise a citit cartea de c\xc3\xa2teva ori, Richard devine obsedat de idea de c\xc4\x83l\xc4\x83tori \xc3\xaenapoi \xc3\xaen timp, \xc3\xaen anul 1912, pentru a o \xc3\xaent\xc3\xa2lni pe femeia de care s-a \xc3\xaendr\xc4\x83gostit._NEWLINE_\xc3\x8en urma unei \xc3\xaent\xc3\xa2lniri cu Finney, Richard afl\xc4\x83 de la profesor c\xc4\x83 acesta a reu\xc8\x99it, pentru c\xc3\xa2teva clipe, s\xc4\x83 se \xc3\xaentoarc\xc4\x83 \xc3\xaen timp, \xc3\xaen anul 1571, prin puterea auto-hipnozei. Pentru a-\xc8\x99i duce tentativa la bun sf\xc3\xa2r\xc8\x99it, Finney \xc3\xaei spune lui Richard c\xc4\x83 trebuie s\xc4\x83 \xc3\xaendep\xc4\x83rteze din raza sa vizual\xc4\x83 toate lucrurile care au leg\xc4\x83tur\xc4\x83 cu prezentul \xc8\x99i s\xc4\x83-\xc8\x99i p\xc4\x83c\xc4\x83leasc\xc4\x83 mintea c\xc4\x83 se afl\xc4\x83 \xc3\xaen trecut. Profesorul \xc3\xael avertizeaz\xc4\x83 pe Richard c\xc4\x83 acest proces poate dura chiar \xc8\x99i o s\xc4\x83pt\xc4\x83m\xc3\xa2n\xc4\x83, \xc8\x99i poate fi periculos. Richard \xc3\xae\xc8\x99i cump\xc4\x83r\xc4\x83 un costum \xc8\x99i ni\xc8\x99te monede vechi \xc8\x99i se tunde conform acelor vremuri. \xc3\x8embr\xc4\x83c\xc3\xa2ndu-se \xc3\xaen costum, el \xc3\xaendep\xc4\x83rteaz\xc4\x83 toate obiectele moderne din camera sa de hotel \xc8\x99i \xc3\xaencearc\xc4\x83 s\xc4\x83 c\xc4\x83l\xc4\x83toreasc\xc4\x83 \xc3\xaen anul 1912. Se \xc3\xaenregistreaz\xc4\x83 pe un magnetofon suger\xc3\xa2ndu-\xc8\x99i c\xc4\x83 se \xc3\xaentoarce \xc3\xaen timp, dar e\xc8\x99ueaz\xc4\x83. \xc3\x8en urm\xc4\x83toarele zile, \xc3\xaen timp ce c\xc4\x83uta prin podul hotelului, Richard descoper\xc4\x83 registrul de oaspe\xc8\x9bi din 1912. Acolo, el \xc3\xae\xc8\x99i observ\xc4\x83 numele \xc8\x99i semn\xc4\x83tura, iar, din acel moment, este \xc3\xaencredin\xc8\x9bat c\xc4\x83  va izbuti._NEWLINE_Richard face o nou\xc4\x83 \xc3\xaencercare, de data aceasta cu magnetofonul amplasat sub pat. Mai convins acum, c\xc4\x83l\xc4\x83toria \xc3\xaenapoi \xc3\xaen timp reu\xc8\x99e\xc8\x99te. El adoarme \xc8\x99i se treze\xc8\x99te \xc3\xaen data de 27 iunie 1912, \xc3\xaen zgomotul unei tr\xc4\x83suri cu cai. \xc3\x8en timp ce o caut\xc4\x83 pe Elise, \xc3\xael \xc3\xaent\xc3\xa2lne\xc8\x99te pe Arthur Biehl - copil, dar nu are norocul s-o g\xc4\x83seasc\xc4\x83 pe ea. \xc3\x8entr-un final, o \xc3\xaent\xc3\xa2lne\xc8\x99te pe Elise l\xc3\xa2ng\xc4\x83 un copac de pe marginea lacului. Ea pare speriat\xc4\x83 c\xc3\xa2nd \xc3\xael vede, dar \xc3\xael \xc3\xaentreab\xc4\x83 "Tu e\xc8\x99ti?". Impresarul Elisei, William Fawcett Robinson (Christopher Plummer), intervine rapid \xc8\x99i \xc3\xael \xc3\xaendep\xc4\x83rteaz\xc4\x83. Richard continu\xc4\x83 s\xc4\x83 o urm\xc4\x83reasc\xc4\x83 pe Elise, p\xc3\xa2n\xc4\x83 c\xc3\xa2nd, la un moment dat, ea accept\xc4\x83 s\xc4\x83 se plimbe \xc3\xaempreun\xc4\x83, prin peisajele idilice ale insulei. \xc3\x8en timpul plimb\xc4\x83rii lor pe lac, Richard fredoneaz\xc4\x83 Rapsodia, iar Elise \xc3\xaei spune c\xc4\x83 melodia este frumoas\xc4\x83, dar c\xc4\x83 n-a mai auzit-o p\xc3\xa2n\xc4\x83 atunci (piesa a fost scris\xc4\x83 \xc3\xaen anul 1934, dar cei doi se afl\xc4\x83 \xc3\xaen 1912; iar \xc3\xaen 1980 Richard a aflat c\xc4\x83 este piesa ei favorit\xc4\x83). Richard o \xc3\xaentreab\xc4\x83 pe Elise de ce a \xc3\xaentrebat "Tu e\xc8\x99ti?", iar ea \xc3\xaei spune despre faptul c\xc4\x83 Robinson \xc8\x99tia c\xc4\x83 ea va \xc3\xaent\xc3\xa2lni, \xc3\xaentr-o zi, un om care \xc3\xaei va schimba via\xc8\x9ba pentru totdeauna. Richard \xc3\xaei arat\xc4\x83 Elisei ceasul de buzunar pe care aceasta i-l va \xc3\xaenm\xc3\xa2na \xc3\xaen 1972, dar f\xc4\x83r\xc4\x83 s\xc4\x83-i dezv\xc4\x83luie originea, spun\xc3\xa2nd doar c\xc4\x83 a fost un cadou._NEWLINE_Richard accept\xc4\x83 invita\xc8\x9bia Elisei la piesa acesteia, unde ea recit\xc4\x83 un monolog, adresat lui. \xc3\x8en timpul pauzei, o g\xc4\x83se\xc8\x99te pe Elise poz\xc3\xa2nd pentru  o fotografie. C\xc3\xa2nd \xc3\xael observ\xc4\x83 pe Richard, Elise z\xc3\xa2mbe\xc8\x99te str\xc4\x83lucitor, camera de fotografiat \xc3\xaenregistr\xc3\xa2nd imaginea pe care Richard o v\xc4\x83zuse/va vedea \xc3\xaen anul 1980, \xc3\xaen muzeul hotelului. Dup\xc4\x83 aceea, Richard prime\xc8\x99te un mesaj urgent de la Robinson, care dore\xc8\x99te s\xc4\x83-l \xc3\xaent\xc3\xa2lneasc\xc4\x83. Acesta \xc3\xaencearc\xc4\x83 s\xc4\x83-l conving\xc4\x83 pe Richard s\xc4\x83 renun\xc8\x9be la Elise, spun\xc3\xa2ndu-i c\xc4\x83 este pentru binele ei. C\xc3\xa2nd Richard \xc3\xae\xc8\x99i declar\xc4\x83 iubirea pentru ea, Robinson \xc3\xael leag\xc4\x83 \xc8\x99i-l abandoneaz\xc4\x83 \xc3\xaentr-un hambar. Mai t\xc3\xa2rziu, Robinson \xc3\xaei spune Elisei c\xc4\x83 Richard a p\xc4\x83r\xc4\x83sit-o \xc8\x99i c\xc4\x83 nu el este "acela", dar ea nu-l crede \xc8\x99i-i m\xc4\x83rturise\xc8\x99te c\xc4\x83 \xc3\xael iube\xc8\x99te pe Richard._NEWLINE_Richard se treze\xc8\x99te a doua zi \xc8\x99i reu\xc8\x99e\xc8\x99te s\xc4\x83 se elibereze. El alearg\xc4\x83 spre camera Elisei \xc8\x99i descoper\xc4\x83 c\xc4\x83 echipa ei de teatru a plecat. Dezam\xc4\x83git, se duce pe veranda hotelului. Deodat\xc4\x83, o aude pe Elise strig\xc3\xa2ndu-l \xc8\x99i o vede cum alearg\xc4\x83 spre el. Am\xc3\xa2ndoi se \xc3\xaentorc \xc3\xaen camera ei \xc8\x99i fac dragoste cu pasiune. A doua zi diminea\xc8\x9ba hot\xc4\x83r\xc4\x83sc s\xc4\x83 se c\xc4\x83s\xc4\x83toreasc\xc4\x83, iar Elise  spune c\xc4\x83 primul lucru  pe care \xc3\xael va face va fi s\xc4\x83-i cumpere un costum nou, pentru c\xc4\x83 cel pe care-l poarta nu mai este la mod\xc4\x83 de 15 ani. Richard \xc3\xaencepe s\xc4\x83-i explice \xc3\xaen glum\xc4\x83 c\xc4\x83 acesta e foarte practic, datorit\xc4\x83 numeroaselor buzunare pe care le care \xc8\x99i \xc3\xaen care scotoce\xc8\x99te demonstrativ \xc8\x99i scoate, accidental, o moned\xc4\x83 din anul 1979, moment \xc3\xaen care "puntea peste timp" se rupe brusc iar el alunec\xc4\x83 \xc3\xaenapoi \xc3\xaen prezent, \xc3\xaen timp ce Elise \xc3\xael strig\xc4\x83 disperat pe nume, de dincolo de o pr\xc4\x83pastie de netrecut._NEWLINE_Richard se treze\xc8\x99te \xc3\xaen anul 1980, \xc3\xaen aceea\xc8\x99i camer\xc4\x83 \xc3\xaen care el \xc8\x99i Elise se aflau cu 68 de ani mai devreme. Este transpirat \xc8\x99i foarte sl\xc4\x83bit, aparent din cauza c\xc4\x83l\xc4\x83toriei \xc3\xaen timp. Se duce rapid \xc3\xaen camera lui, \xc3\xaencerc\xc3\xa2nd s\xc4\x83 se auto-hipnotizeze din nou, dar f\xc4\x83r\xc4\x83 succes. Cu inima fr\xc3\xa2nt\xc4\x83, el r\xc4\x83t\xc4\x83ce\xc8\x99te prin hotel \xc8\x99i prin locurile unde s-a plimbat cu Elise, dup\xc4\x83 care se \xc3\xaentoarce \xc3\xaen camera lui unde r\xc4\x83m\xc3\xa2ne \xc3\xaen stare de indiferen\xc8\x9b\xc4\x83 total\xc4\x83 p\xc3\xa2n\xc4\x83 c\xc3\xa2nd este g\xc4\x83sit de managerul hotelului \xc8\x99i de Arthur; ace\xc8\x99tia trimit dup\xc4\x83 un doctor care \xc3\xaens\xc4\x83 se declar\xc4\x83 neputincios. Cu umbra unui z\xc3\xa2mbet \xc3\xaentip\xc4\x83rit\xc4\x83 pe fa\xc8\x9b\xc4\x83, Richard sf\xc3\xa2r\xc8\x99e\xc8\x99te \xc8\x99i, pe un fundal de lumin\xc4\x83, o reg\xc4\x83se\xc8\x99te pe Elise.\n_START_SECTION_\nDiferen\xc8\x9bele fa\xc8\x9b\xc4\x83 de roman\n_START_PARAGRAPH_\n\xc3\x8en roman, Richard c\xc4\x83l\xc4\x83tore\xc8\x99te din anul 1971 \xc3\xaen 1896, fa\xc8\x9b\xc4\x83 de intervalul din film, 1980\xe2\x88\x921912. Ac\xc8\x9biunea se petrece la Hotel del Coronado din California, fa\xc8\x9b\xc4\x83 de Grand Hotel din Michigan. La \xc3\xaenceputul romanului, Richard este con\xc8\x99tient c\xc4\x83 va muri de tumoare pe creier, iar cartea arat\xc4\x83 c\xc4\x83 exist\xc4\x83 posibilitatea unor halucina\xc8\x9bii provocate de aceast\xc4\x83 tumoare. Scena unde \xc3\xaei este \xc3\xaenm\xc3\xa2nat ceasul de m\xc3\xa2n\xc4\x83 lui Richard (pe care el i l-a dat Elisei \xc3\xaen trecut) nu apare \xc3\xaen carte. Astfel, paradoxul creat de acest eveniment (acela c\xc4\x83 ceasul nu a fost niciodat\xc4\x83 creat, ci doar c\xc4\x83 va exista etern) este absent. \xc3\x8en roman, doi mentali\xc8\x99ti, nu William Fawcett Robinson, anticipeaz\xc4\x83 venirea lui Richard, iar moartea acestuia este din cauza tumorii, nu din cauza unei inimi fr\xc3\xa2nte.\n_START_SECTION_\nPrimire\n_START_PARAGRAPH_\nCu toate c\xc4\x83 filmul a fost bine primit \xc3\xaenainte de lansare, a fost criticat negativ dup\xc4\x83, din cauza performan\xc8\x9bei slabe \xc3\xaen box office. \xc3\x8en 2009, \xc3\xaentr-un interviu realizat de \xe2\x80\x9eWGN America\xe2\x80\x9d, Jane Seymour a declarat c\xc4\x83 "a fost doar un mic film... The Blues Brothers s-a lansat \xc3\xaen aceea\xc8\x99i s\xc4\x83pt\xc4\x83m\xc3\xa2n\xc4\x83 \xc8\x99i bugetul a fost de 4 milioane $, iar Universal nu prea l-a sus\xc8\x9binut. A fost \xc8\x99i o grev\xc4\x83 a actorilor, iar Chris [Reeve] \xc8\x99i cu mine nu aveam voie s\xc4\x83-i facem reclam\xc4\x83. \xc8\x98i l-au lansat, pur \xc8\x99i simplu, pentru c\xc4\x83 nu cred c\xc4\x83 era cineva care chiar credea \xc3\xaen el."\n_START_SECTION_\nR\xc4\x83spunsul criticilor\n_START_PARAGRAPH_\nFilmul a primit recenzii negative din partea criticilor. Rotten Tomatoes a afirmat c\xc4\x83 59% din cei 17 critici de film i-au dat filmului o not\xc4\x83 pozitiv\xc4\x83, cu un rating mediu de 5,7 din 10. Metacritic, i-a dat filmului un scor de 29, bazat pe 7 recenzii, semnal\xc3\xa2nd "Recenzii, \xc3\xaen general, nefavorabile". Dup\xc4\x83 lansarea la TV, filmul a devenit un clasic cult.\n_START_SECTION_\nPremii\n_START_PARAGRAPH_\nUndeva, c\xc3\xa2ndva a primit c\xc3\xa2teva premii, inclusiv premiul Saturn pentru Cel mai Bun Costum, Cea mai bun\xc4\x83 Melodie Original\xc4\x83, \xc8\x99i Cel mai Bun Film Fantastic. Filmul a fost nominalizat \xc8\x99i la premiile Oscar, la categoria Cele mai Bune Costume.\n_START_SECTION_\nMo\xc8\x99tenire\n_START_PARAGRAPH_\nCu toate c\xc4\x83 recenziile au catalogat filmul ca fiind "oribil" \xc8\x99i "superficial", Re\xc8\x9beaua Interna\xc8\x9bional\xc4\x83 a Entuzia\xc8\x99tilor Undeva, c\xc3\xa2ndva (International Network of Somewhere In Time Enthusiasts \xe2\x88\x92 I.N.S.I.T.E.), un fan club oficial, s-a format \xc3\xaen 1990 \xc8\x99i exist\xc4\x83 \xc8\x99i \xc3\xaen ziua de ast\xc4\x83zi. \xc3\x8en timpul lunii octombrie, Grand Hotel g\xc4\x83zduie\xc8\x99te un weekend Undeva, c\xc3\xa2ndva, \xc3\xaen care are loc difuzarea filmului pe un ecran mare, discu\xc8\x9bii cu actorii sau echipa filmului, \xc8\x99i un bal \xc3\xaen stil Edward.'